Bus tref Affie-seun by skoolArgieffoto Foto: Netcare911 Schalk Viljoen, ŉ graad 11-leerder aan Afrikaans Hoër Seunskool (Affies) in Pretoria, is in die Muelmed-hospitaal opgeneem nadat hy Vrydagoggend op pad skool toe deur ŉ bus raakgery is. Dirk Taljard, die skool se woordvoerder, het aan Maroela Media gesê die seun is in die buslaan in Lynnwoodweg tussen Afrikaans Hoër Seuns- en Afrikaans Hoër Meisieskool getref toe hy die straat wou oorsteek. “Die bus het hom gestamp en hy is deur die trefslag op ŉ ander voertuig geslinger. Ons weet nie wat sy toestand tans is nie; ons weet net hy het ŉ kopbesering opgedoen en is na die hospitaal gehaas vir behandeling,” het Taljard gesê. Taljard het gesê die Affie-gemeenskap volg Schalk se toestand met belangstelling en dra hom en sy familie in hul gebede op. Athlenda Mathe, woordvoerder van Netcare 911, het aan Maroela Media bevestig paramedici het omstreeks 07:20 op die ongeluk reageer. Sy het gesê die seun het ernstige beserings opgedoen. “Hy is op die toneel gestabiliseer voor hy na die hospitaal geneem is.” Die oorsaak van die ongeluk word ondersoek.